Predkladacia správa

Začiatkom decembra 2002 bola prerokovaná na Ministerstve pôdohospodárstva Slovenskej republiky informatívna správa o stave vybavenosti hraničných priechodov v oblasti zabezpečenia veterinárnej a fytosanitárnej ochrany územia SR. Z dôvodu vážneho ohrozenia stanoveného termínu kompletného odovzdania hraničných inšpekčných veterinárnych a fytosanitárnych staníc do prevádzky, v zmysle požiadaviek EÚ, vyplynula úloha vypracovať návrh harmonogramu dobudovania hraničných inšpekčných veterinárnych a fytosanitárnych staníc (ďalej len HIS), na hraničných priechodoch Vyšné Nemecké, Čierna nad Tisou a Letisko Bratislava, v spolupráci s Ministerstvom dopravy, pôšt a telekomunikácií SR a Ministerstvom financií SR. 

Slovensko sa zaviazalo v rámci negociačných rokovaní tieto stanice sprevádzkovať tak, aby v plnej miere mohli zabezpečovať veterinárnu a fytosanitárnu kontrolu na vonkajšej hranici EÚ v zmysle platnej legislatívy. Do celého projektu sú zainteresované viaceré rezorty, ktorých participácia na realizácii  dobudovania HIS je nevyhnutná. 

Zástupcovia Európskej komisie a Potravinového a veterinárneho úradu (ďalej len EK a FVO), počas svojich misií na Slovensku zdôraznili dôležitosť dobudovania hraničných priechodov. V prípade, že uvedené hraničné priechody by po vstupe EÚ neboli súčasťou zoznamu priechodov schválených EÚ, znamenalo by to popri nesplnení negociačného záväzku aj nemožnosť dovozu produktov podliehajúcich veterinárnej a fytosanitárnej kontrole z tretích krajín do SR a nemožnosť tranzitu týchto produktov cez územie SR do ďalších členských štátov EÚ. Výkon veterinárnej a  fytosanitárnej kontroly s tretími krajinami a teda aj import týchto produktov pre celé EÚ by realizovali hraničné priechody iných členských štátov.

Hodnotiaca misia Potravinového a veterinárneho úradu (FVO) na kontroly dovozu a hraničných inšpekčných miest sa uskutoční v druhej polovici mája 2003. Vzhľadom na vyššie uvedené, bude potrebné preukázať zo slovenskej strany všetky dôležité kroky v rámci dobudovania hraničných inšpekčných veterinárnych a fytosanitárnych staníc, ktoré sa od poslednej misie dňa 19. 11. 2002 vykonali a ktoré budú relevantným dôkazom toho, že sa na ich dobudovaní intenzívne pracuje.

Materiál navrhuje riešiť nároky na financovanie v rámci kapitol a nezvyšuje nároky na štátny rozpočet. Nebude mať negatívny vplyv na životné prostredie a zamestnanosť. Predkladaný je do vlády SR spoločne za zainteresované rezorty a prešiel medzirezortným pripomienkovým konaním.